Stanovisko

k návrhu poslanca Národnej rady Slovenskej republiky Ľubomíra Lintnera na vydanie zákona, ktorým sa mení a dopĺňa zákon č. 222/2004 Z. z. o dani z pridanej hodnoty

Poslanec Národnej rady Slovenskej republiky Ľubomír Lintner predložil návrh na vydanie zákona, ktorým sa mení a dopĺňa zákon č. 222/2004 Z. z. o dani z pridanej hodnoty.

Predmetom návrhu novely zákona je doplnenie § 75 ods. 6 zákona o text, ktorým sa zabezpečí, aby elektronicky vyhotovená faktúra obsahovala elektronický podpis podľa osobitného predpisu. Týmto predpisom je zákon č. 215/2002 Z. z. o elektronickom  podpise a o zmene a doplnení niektorých zákonov.

Predkladateľ odôvodňuje návrh novely zákona nesúladom zákona č. 222/2004 Z. z. o dani z pridanej hodnoty so smernicou Rady 2001/115/ES. Zákon č. 222/2004 Z. z. o dani z pridanej hodnoty, ktorý nadobudol účinnosť od 1. mája 2004, podobné ustanovenie o zaručenom elektronickom podpise obsahoval, ale neskôr bolo toto ustanovenie vypustené novelou zákona o dani z pridanej hodnoty zákonom č. 651/2004 Z. z. V dôvodovej správe predkladateľ uvádza, že motiváciou pre uvedenú zmenu § 75 zákona bola zrejme obava predkladateľov z pomalšieho nábehu nasadzovania zaručeného elektronického podpisu v podmienkach Slovenskej republiky, resp. z neexistencie možností zabezpečenia podmienok pre jeho využívanie, čo bolo aktuálne v prvej polovici roku 2004. V súčasnosti sú už podľa názoru predkladateľa splnené všetky nevyhnutné podmienky pre používanie zaručeného elektronického podpisu podľa zákona o elektronickom podpise a tento typ podpisu je už v súčasnosti možné v podmienkach Slovenskej republiky vytvárať a používať. 

V dôvodovej správe sa tiež uvádza, že celkové náklady na používanie zaručeného elektronického podpisu v reálnych podmienkach sú vyššie, ako náklady spojené s používaním obyčajného elektronického podpisu. Pre splnenie podmienok „fakturačnej“ smernice bude v plnom rozsahu postačovať používanie obyčajného elektronického podpisu tak, ako je to navrhnuté v bode 1 návrhu novely zákona o dani z pridanej hodnoty.

Z vecného hľadiska Ministerstvo financií SR nemá výhrady k navrhovanému riešeniu problematiky elektronického podpisu. Odporúča však túto problematiku riešiť vo vládnom návrhu zákona, ktorým sa bude meniť a dopĺňať zákon č. 222/2004 Z. z. o dani z pridanej hodnoty v znení neskorších predpisov s účinnosťou od 1.1.2006, aby bola zabezpečená väčšia prehľadnosť všetkých zmien zákona.